Diari Oficial de la Generalitat Valenciana


Sumari del DOGV 5237, del 10-04-2006 (2006/3358)

Notificació a Construcciones Tania Elche, SL. Judici ordinari número 577/2003.
------------------------------------------------------------------------------

### Dades del document

Número de DOGV
:   5237

Data del DOGV
:   10-04-2006

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2006/3358


Organisme emissor
:   Jutjat de Primera Instància Número 2 d'Elx

Tipus de document
:   Anunci

Notificació a Construcciones Tania Elche, SL. Judici ordinari número 577/2003. [2006/M3358]  
Part demandant: Israel Chaves Maestre.  
Part demandada: Construcciones Tania Elche, SL.   
En el judici a què es fa referència, s'ha dictat la resolució el text literal de la qual és el següent:  
Sentència número 981/04.  
Elx, 3 de novembre de 2004.  
Angel Manuel Villanueva Jiménez, magistrat jutge de Primera Instància número 2 (antic Primera Instància i Instrucció número 4) d'este partit, ha vist les presents actuacions de judici ordinari número 577/03, promogudes per Israel Chaves Maestre, representat pel procurador senyor Picó Meléndez i assistit per la lletrada senyora Alcaraz Bernal, contra Construcciones Tania Elche, SL, en rebel·lia, sobre reclamació de quantitat.  
Antecedents de fet:  
1. L'esmentada part actora va interposar demanda de judici ordinari, al·legant, en síntesi, que l'actor, en data 19 de febrer de 1998, va subscriure amb la demandada pressupost per a la realització d'obres d'ampliació de l'habitatge especificat en la demanda, va lliurar un total de 21.185,68 euros, començant les obres fins que la demandada va abandonar-les sense cap explicació; i atés que les obres realitzades es valoren en la suma de 1.012,03 euros, sol·licita el reintegrament de la resta de la suma que va lliurar a la demandada, tot això junt amb les altres al·legacions fàctiques i jurídiques que es contenen en la demanda i que donem per reproduïdes per a evitar innecessàries reiteracions.  
I després de fonamentar-ho legalment, acabava suplicant que es dicte sentència per la qual es condemne la demandada a pagar a l'actor la suma de 20.173,65 euros, interessos legals, amb imposició de les costes a la part demandada.  
2. Admesa a tràmit la demanda i citada a termini la demandada en legal forma, no va comparéixer i va ser declarada en situació juridicoprocessal de rebel·lia.  
3. En data 29 de juny de 2004 se celebra l'audiència prèvia legalment establida, amb el resultat que es troba en l'acta i suport de gravació corresponents, i, posteriorment, en data 5 d'octubre de 2004, se celebra l'acte del judici pròpiament dit, amb el resultat que es troba en l'acta i suport de gravació corresponents, després de tot això, es van declarar les actuacions concluses amb citació de les parts per a sentència.  
4. En la tramitació del procediment s'han observat els principis constitucionals i prescripcions legals, excepte el termini per a dictar sentència tenint en compte la càrrega de treball que pesa sobre este Jutjat i la necessitat d'atendre altres assumptes previs o preferents.  
Fonaments de dret:  
1. La part actora exercix l'acció de reclamació de quantitat sobre la base de l'incompliment contractual que imputa a la demandada, havent-li lliurat una suma de diners.  
De conformitat amb l'article 304 de la Llei d'Enjudiciament Civil, si la part esmentada per a l'interrogatori no compareguera al judici, el tribunal podrà considerar reconeguts els fets en què la dita part haguera intervingut personalment i la determinació com a certs dels dits fets li siga totalment perjudicial, de tal forma que, havent-se citat la demandada per a l'interrogatori en la persona del seu representant legal, d'acord amb el legalment disposat, ha de considerar-se acreditat que l'entitat demandada va rebre una suma de diners per a la realització d'una sèrie d'obres, va fer el contracte corresponent amb l'actor i va abandonar les dites obres sense haver sigut concloses. A la vista de l'informe pericial aportat per l'actora, no contradit ni impugnat en cap forma, ha de considerar-se ajustada la valoració que realitza de les obres que van ser executades en el seu dia, trobant-se el pèrit amb la dificultat que les obres estaven ja més avançades que en la data en què es van abandonar i acudint, per tant, com a essencial element de judici a l'acta notarial, que es troba així mateix en les actuacions, per a la valoració de les obres realitzades.  
Davant de l'incompliment del contracte subscrit entre les parts per la demandada, el lliurament d'una suma de diners per part de l'actor, ha de considerar-se procedent que la demandada restituïsca a l'actor l'excés de diners percebuts en relació amb les obres executades, valorades d'acord amb l'exposat anteriorment, incompliment que li és imputable, ja que ha quedat acreditat que va abandonar l'obra sense cap causa justificada, cosa que genera responsabilitat a carrèc seu en la indemnització dels danys i perjudicis que de l'incompliment es deriven, de conformitat amb els articles 1.101 i següents del Codi Civil; els mencionats danys i perjudicis s'han xifrat en la diferència entre l'import lliurat per l'actor i l'import de les obres realment executades.  
2. Pel que fa als interessos, d'acord amb el que establixen els articles 1.100 i següents del Codi Civil i havent-se constituït en mora la mercantil demandada arran de la interpel·lació judicial, és procedent la imposició dels interessos legals a què al·ludix l'article 1.108 del Codi Civil a comptar des de la data d'interposició de la demanda.  
3. Pel que fa a les costes, de conformitat amb l'article 394 de la Llei d'Enjudiciament Civil, és procedent la imposició d'estes a la mercantil demandada, per haver sigut vençuda en este procediment; s'entén, a més, que concorre en la seua actitud mala fe, ja que, perfecta coneixedora de les obligacions que per a ella es deriven de l'existència del contracte i de l'incompliment d'este, ha obligat l'actor a acudir als tribunals en defensa del seu dret.  
Vistos els articles esmentats i la resta de general i pertinent aplicació.  
Decisió:  
Que estimant íntegrament la demanda interposada pel procurador senyor Picó Meléndez, en nom i representació d'Israel Chaves Maestre, contra Construcciones Tania Elche, SL, condemne la demandada a pagar a l'actor la suma de 20.173,65 euros, interessos legals, d'acord amb el que disposa el fonament de dret segon de la present demanda i costes.  
Esta resolució no és ferma. Contra ella es pot interposar recurs d'apel·lació en el termini de cinc dies a comptar des de l'endemà de la notificació.  
Esta és la meua sentència, que acorde, mane i firme.  
Publicació. Llegida i publicada va ser l'anterior sentència pel jutge que la subscriu, estant celebrant audiència pública el mateix dia de la data. En done fe.  
Atés el desconeixement de l'actual domicili o residència de la part demandada, per provisió del jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, s'ha acordat la publicació del present edicte en el Diari Oficial de la Generalitat Valenciana, per a dur a efecte la diligència de notificació de sentència.  
Elx, 18 de juliol de 2005.. La secretària judicial: María Isabel Cerdá Antón.